Vestkystkommunerne - heriblandt Hjørring og Jammerbugt - vil have staten til at betale for rengøringen af deres strande, som koster alle landets kystkommuner sammenlagt flere millioner kroner om året. Det kræver de 10 medlemskommuner i Kommunernes Internationale Miljøorganisation (KIMO), at miljøminister Troels Lund Poulsen (V) sørger for. Alene vestkystkommunerne betalte ifølge den seneste opgørelse fra 2004 fem millioner kroner for at få renset op, heraf en regning på en halv million i miljøafgifter for at få deponeret og afbrændt affaldet. - Det er ikke rimeligt det her. Når affaldet kommer ind fra havet er det statens ejendom, så må staten også betale, siger Otto Kjær Larsen (Venstre), formand for teknisk udvalg i Jammerbugt Kommune, til TV2/NORD. Han forudser, at udgifterne vil blive ved med at stige, efterhånden som turismen og behovet for oprensning breder sig i landet. Kommunerne slipper i forvejen billigt fra opgaven. Men det er kun fordi, frivillige spejdere, skoler og grundejere m.fl. hvert år deltager gratis i stor stil med indsamlingen af affald.

Referat:
Kystkommunerne vil have staten til at hjælpe med millionudgift til at rense strandene for affald